Jacob Wallenberg (kirjailija)

Jacob Wallenberg (1746 Viby – 1778 Mönsterås) oli ruotsalainen pappi ja kirjailija. Hänen tunnetuin teoksensa on vuosina 1769–1770 kirjoitettu humoristinen matkakertomus Kaukana valtamerellä (Min son på galejan, 1781), joka on 1700-luvun ruotsalaisen proosan klassikko.

Nuoruus
Wallenberg opiskeli Lindköpingin kymnaasissa. Hän kirjoittautui 1763 Uppsalan yliopistoon, mutta huonon rahatilanteensa vuoksi hänen oli siirryttävä pian yksityisopettajaksi. Hän sai 1767 kotiopettajan paikan Göteborgista Ruotsin Itä-Intian kauppakomppanian johtajan Martin Holtermannin perheestä.

Holtermannin avulla Wallenberg pääsi kesällä 1769 töihin kauppakomppianian laivalle. Wallenbergin ensimmäiset kuukaudet merellä veivät hänet Tanskaan, Saksaan, Hollantiin, Ranskaan ja Englantiin. Matkan aikana hän kirjoitti ensimmäisen matkakertomuksensa Sanfärdig resebeskrifning.

Matkat Kiinaan
23-vuotias Wallenberg joulukuussa 1796 lähti Ruotsin Itä-Intian kauppakomppanian Finland-laivan Kiinan-matkalle laivapapiksi. Viihdyttääkseen kanssamatkustajiaan hän alkoi julkaista laivalla humoristista viikkolehteä Swedenborgska posten ja perusti matkatovereidensa kanssa aikansa ajankohtaisesta tieteestä keskustelleen ja railakkaasti juopotelleen Runio Sacrum -seuran. 

Finlandin ylitettyä päiväntasaajan Wallenberg ryhtyi viikkolehden sijaan julkaisemaan kanssamatkustajien iloksi päiväkirjamerkintöjään arkki arkilta. Wallenbergin päiväkirjajulkaisut jatkuivat aina elokuuhun 1770, jolloin Finland saapui Kantonin satamaan. Mikäli Wallenberg jatkoi päiväkirjamerkintöjään paluumatkalla, ne eivät ole säilyneet.

Wallenberg teki Finlandillamyöhemmin vielä kaksi matkaa  1772 ja 1774. Toinen matkoista suuntautui jälleen Kiinaan.

Kaukana valtamerellä
Wallenbergin matkapäiväkirja julkaistiin vuonna 1781. Älykkääksi, mutta ennen kaikkea hauskaksi ja viihteelliseksi tarkoitetun laivapäiväkirjan teksti saattoi olla liian ronskia ja vapautunutta 1777 Mönsteråsin seurakuntapapiksi päässeen Wallenbergin mainetta ajatellen. Wallenberg itse oli kuitenkin tietoinen tyylinsä uudenaikaisuudesta, mikä paljastuu hänen aikalaiskirjeistään. Kaukana valtamerellä liikkuu kielellisessä ilotulituksessaan ja hersyvässä huumorissaan tietoisesti Henry Fieldingin linjoilla ja teoksen parodiset tyylisekoitukset tuovat mieleen Laurence Sternen.

Teos julkaistiin suomeksi vuonna 2004 Lars Karlssonin käännöksenä.

Teokset
Susanna, näytelmä, 1778
 Sanfärdig resebeskrifning, matkakertomus, 1781
 Min son på gallejan, 1781

Suomennettu teos
 Kaukana valtamerellä (Min son på gallejan), matkakertomus, 1781

Lähteet

Karlsson, Lars: "Suomentajan esipuhe" teoksessa  
"Wallenberg, Jacob (1)", Nordisk familjebok (Runeberg.org)

Viitteet

Aiheesta muualla
  Samlade skrifter I. Dikter, Fragment ur Wiborgska Smällen, Sanfärdig resebeskrifning, Korrespondensartiklar, Brev. Ladattava pdf Litteraturbankenissa 
 Samlade skrifter II. Min son på galejan ja Susanna, Ladattava pdf Litteraturbankenissa 

Ruotsalaiset kirjailijat
Ruotsalaiset papit
Wallenberg-suku
Vuonna 1746 syntyneet
Vuonna 1778 kuolleet